Title: ข้อบัญญัติองค์การบริหารส่วนตำบลท่าเคย เรื่อง การคุ้มครองดูแลบำรุงรักษาทรัพยากรธรรมชาติและสิ่งแวดล้อม พ.ศ. 2560

ข้อบัญญัติองค์การบริหารส่วนตำบลท่าเคย

ข้อบัญญัติองค์การบริหารส่วนตำบลท่าเคย
เรื่อง
การคุ้มครองดูแลบำรุงรักษาทรัพยากรธรรมชาติและสิ่งแวดล้อม
พ.ศ. ๒๕๖๐[๑]

โดยที่เป็นการสมควรตราข้อบัญญัติองค์การบริหารส่วนตำบลท่าเคย
ว่าด้วยการคุ้มครองดูแลบำรุงรักษาทรัพยากรธรรมชาติและสิ่งแวดล้อมในเขตองค์การบริหารส่วนตำบลท่าเคย

อาศัยอำนาจตามความในมาตรา
๖๗ (๗) แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ มาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ และมาตรา ๒๐ แห่งพระราชบัญญัติการสาธารณสุข พ.ศ. ๒๕๓๕
องค์การบริหารส่วนตำบลท่าเคยโดยความเห็นชอบของสภาองค์การบริหารส่วนตำบลท่าเคยและนายอำเภอท่าฉาง
จึงตราข้อบัญญัติไว้ ดังต่อไปนี้

ข้อ
๑  ข้อบัญญัตินี้เรียกว่า ข้อบัญญัติองค์การบริหารส่วนตำบลท่าเคย
เรื่อง การคุ้มครองดูแลบำรุงรักษาทรัพยากรธรรมชาติและสิ่งแวดล้อม พ.ศ. ๒๕๖๐

ข้อ
๒  ข้อบัญญัตินี้ให้ใช้บังคับในเขตองค์การบริหารส่วนตำบลท่าเคย
เมื่อพ้นกำหนดสิบห้าวันนับถัดจากวันที่ได้ประกาศโดยเปิดเผย ณ
ที่ทำการองค์การบริหารส่วนตำบลท่าเคย

ข้อ
๓  บรรดาข้อบัญญัติ ระเบียบ
ประกาศและคำสั่งอื่นใดในส่วนที่ได้ตราไว้แล้วในข้อบัญญัตินี้
หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔  ในข้อบัญญัตินี้
สิ่งแวดล้อม หมายความว่า สิ่งต่าง ๆ
ที่มีลักษณะทางกายภาพและชีวภาพที่อยู่รอบตัวมนุษย์ ซึ่งเกิดขึ้นโดยธรรมชาติและสิ่งที่มนุษย์ได้ทำขึ้น
คุณภาพสิ่งแวดล้อม หมายความว่า
ดุลยภาพของธรรมชาติอันได้แก่ สัตว์ พืช และทรัพยากรธรรมชาติต่าง ๆ
และสิ่งที่มนุษย์ทำขึ้น  ทั้งนี้
เพื่อประโยชน์ต่อการดำรงชีพของประชาชนและความสมบูรณ์สืบไปของมนุษยชาติ
เขตอนุรักษ์ หมายความว่า เขตอุทยานแห่งชาติ
เขตรักษาพันธุ์สัตว์ป่า เขตสงวนเพื่อการท่องเที่ยวและเขตคุ้มครองอื่น ๆ
เพื่อสงวนและรักษาสภาพธรรมชาติตามที่กฎหมายกำหนด
สิ่งปฏิกูล หมายความว่า อุจจาระหรือปัสสาวะ
และหมายความรวมถึงสิ่งอื่นใด ซึ่งเป็นสิ่งโสโครกหรือมีกลิ่นเหม็น
มูลฝอย หมายความว่า เศษกระดาษ เศษผ้า เศษอาหาร
เศษสินค้า ถุงพลาสติก ภาชนะที่ใส่อาหาร เถ้า มูลสัตว์ หรือซากสัตว์
รวมถึงสิ่งอื่นใดที่เก็บกวาดจากถนน ตลาด ที่เลี้ยงสัตว์หรือที่อื่น
ที่หรือทางสาธารณะ หมายความว่า
สถานที่หรือทางซึ่งมิใช่เป็นของเอกชน และประชาชนสามารถใช้ประโยชน์หรือใช้สัญจรได้
ทางน้ำ หมายความว่า ทะเล หาดทรายชายทะเล
อ่างเก็บน้ำ แม่น้ำ ห้วย หนอง คลอง บึง ลำธาร และหมายถึงท่อระบายน้ำด้วย
เจ้าพนักงานท้องถิ่น หมายความว่า
นายกองค์การบริหารส่วนตำบลท่าเคย
พนักงานเจ้าหน้าที่ หมายความว่า
ปลัดองค์การบริหารส่วนตำบลท่าเคย

ข้อ
๕  ห้ามผู้ใด
รบกวนหรือล่าสัตว์ประเภทลิง ค่าง กระจง ชะมด ไก่ป่า นก กระรอก ยกเว้น หนู กุ้ง หอย
ปู ปลา เปี้ยว และสัตว์ที่เป็นอาหารของมนุษย์ทุกชนิด

ข้อ
๖  ห้ามผู้ใด จับสัตว์น้ำ
โดยใช้สารเคมีทุกประเภท หรือโดยใช้กระแสไฟฟ้า

ข้อ
๗  ห้ามผู้ใด ตัดไม้ บุกรุก ทำลายหรือครอบครองในเขตที่ดินอันเป็นสาธารณประโยชน์
เขตอนุรักษ์ ที่หรือทางสาธารณะและให้รวมถึงทางน้ำด้วย

ข้อ ๘  ห้ามผู้ใด ถ่ายหรือทิ้งซึ่งสิ่งปฏิกูล
มูลฝอยลงในที่หรือทางสาธารณะและทางน้ำ

ข้อ
๙  ห้ามผู้ใด
ดูดเลนจากนากุ้งลงในที่หรือทางสาธารณะและทางน้ำ

ข้อ
๑๐  ห้ามผู้ใด
ปล่อยหรือละเลยสัตว์เลี้ยง ในเขตอนุรักษ์ หรือรบกวนบุคคลอื่น

ข้อ
๑๑  ห้ามผู้ใดวางท่อระบายน้ำขนาดเส้นผ่าศูนย์กลางไม่น้อยกว่า
๑๐๐ เซนติเมตร ในที่หรือทางสาธารณะและทางน้ำ

ข้อ
๑๒  ผู้ใดฝ่าฝืนหรือไม่ปฏิบัติตามข้อบัญญัตินี้ข้อหนึ่งข้อใด
ต้องระวางโทษตามบทกำหนดโทษตามพระราชบัญญัติการสาธารณสุข พ.ศ. ๒๕๓๕

ข้อ
๑๓  ให้นายกองค์การบริหารส่วนตำบลท่าเคยเป็นผู้รักษาการตามข้อบัญญัตินี้
และให้มีอำนาจออกระเบียบ ประกาศ
หรือคำสั่งเพื่อปฏิบัติการให้เป็นไปตามข้อบัญญัตินี้

ประกาศ ณ วันที่ ๑๐
เมษายน พ.ศ. ๒๕๖๐
ประดิษฐ์  จันทร์แจ่มใส
นายกองค์การบริหารส่วนตำบลท่าเคย

พรวิภา/ภวรรณตรี/จัดทำ
๔ มกราคม ๒๕๖๑

[๑] ราชกิจจานุเบกษา
เล่ม ๑๓๔/ตอนพิเศษ ๓๑๔ ง/หน้า ๑๓๖/๒๐ ธันวาคม ๒๕๖๐